Præsident Erdogan har oprettet en telefonlinje direkte til præsidentkontoret, så tyrkere i Europa kan angive støtter af præsidentens ærkefjende.

TV 2 har ringet til linjen.

”De europæiske tyrkere skal ikke holde sig tilbage med at anmelde Gülen-tilhængere”. Sådan står der i den annonce, som præsident Erdogan står bag, og som blandt andet bliver delt på Facebook af danske Erdogan-støtter.

Under annoncen er der et telefonnummer, der går direkte til præsidentens kontor i Ankara. Der opfordres altså til, at tyrkere i Europa anmelder personer, som de mener støtter Fethullah Gülen – den mand der af Erdogan beskyldes for at stå bag det mislykkede militærkup.

Det er denne annonce, der er blevet oprettet Foto: Screendump

TV 2 ringede til præsidentens kontor

TV 2 ringede til angiver-telefonen for at undersøge, om der også er efterspørgsel på informationer om folk i Danmark. Nummeret blev besvaret af en kvinde i Ankara, der bad os om at sende blandt andet navne og telefonnumre på Gülen-støtter i Danmark til en e-mailadresse.

Vi har valgt at sløre stemmen på personen der ringer om af hensyn til hans sikkerhed. Hør en del af opkaldet øverst i artiklen.

Flere partier kræver forklaring fra den tyrkiske ambassade

At dansk-tyrkere opfordres til at angive Gülen-støtter, herunder dansk statsborgere, vækker forargelse på Christianborg.

- Her taler vi om borgere, som bliver Erdogans forlængede arm i en form for spiontjeneste, så de kan stikke andre borgere i det pågældende land. Det er så absurd, som det næsten kan være, siger Michael Aastrup, udenrigsordfører for Venstre.

Både Socialdemokraterne og Enhedslisten opfordrer udenrigsminister Kristian Jensen til at tage kontakt til den tyrkiske ambassade for at få en forklaring.

- Det er fuldstændig uacceptabelt. Erdogans undertrykkelse hører ingen steder hjemme i Danmark, og det er derfor, at jeg klart vil opfordre Udenrigsministeren til at sige fra over for det her og så kalde den tyrkiske ambassadør til samtale, siger Nikolaj Villumsen, udenrigsordfører for Enhedslisten.

Frygter at blive anmeldt

’Demir’ er en af de dansk-tyrkere, der støtter Fethullah Gülen. Han frygter, at han allerede er blevet anmeldt til den tyrkiske regering, da mange i det dansk-tyrkiske miljø kender til hans holdninger.

- Så snart ens navn er landet der, er det ikke til at vide, hvad der kan ske. Erdogan må have en plan for, hvad han vil gøre mod de personer, så snart han ved, hvem det er. Det er det, der skræmmer folk, siger ’Demir’, der har ønsket at være anonym. TV 2 kender hans rigtige navn.

’Demir’ er bange for, at han vil blive anholdt, hvis han rejser til Tyrkiet. Her i Danmark har han allerede oplevet, at flere af hans nærmeste venner har vendt ham ryggen.

- Det er noget af det mest frygtlige, jeg har oplevet. Jeg får lyst til at tude, altså jeg kan virkelig ikke sætte ord på det. Forestil dig, at det er din bedste kammerat, der ikke vil kendes ved dig længere, fortæller ’Demir’.

TV 2 ville gerne spørge den tyrkiske ambassadør, hvad oplysninger om europæiske Gülen-tilhængere skulle bruges til, men han har afvist at stille op til interview.